H., abbas de Golia, [et] St., archidiaconus Salinensis, omnibus presentem litteram inspecturis, rei geste notitiam. Sciant presentes et futuri quod, cum discordia verteretur inter ecclesiam Sancti Pauli Bisuntini, ex una parte, et dominum Fromundum de Alasia et filios suos, ex altera, super terris, hominibus et rebus aliis de Alasia, tandem compositio facta est inter ipsos, in presencia nostra, sub hac forma. Ecclesia Sancti Pauli Bisuntini et dominus Fromundus dimidiabunt inter se in omnibus et per omnia quicquid habent in justicia et dominio de Alasia, et suam medietatem dicte justicie et quartam partem omnium hominum et terram quam dictus Stephanus possidet in eadem villa, ipse et heredes sui tenebunt in homagium perpetuum ab ecclesia Sancti Pauli; preterea furni et molendini que dominus Stephanus possidet in dicta villa erit medietas ecclesie Sancti Pauli integre; item, vilgultum quod idem Stephanus possidebat in eadem villa, integre cedet ecclesie Sancti Pauli; item, Stephanus et heredes sui decimas de laboribus suis in territorio de Alasia reddant ecclesie Sancti Pauli; furnum vero quem dictus P., filius ejusdem Stephani, tenet in dicta villa ex parte uxoris sue, dimidiabit ecclesie Sancti Pauli. Item, ab utraque parte laudatum est et concessum quod in dicta villa nec molendinum nec furnus fient ab ipsis vel ab hominibus eorum, preter illa que facta erant tempore pacis facte, nisi de communi consensu; de quadam sede molendini in qua dictus P. partem habebat, ex hereditate uxoris sue, collaudatum fuit et concessum similiter quod, si aliquando contigerit quod in eadem sede molendinum edificaretur, ecclesia Sancti Pauli et dominus P. communiter sumptus ponent et fructus inter se dimidiabunt. Hoc totum laudaverunt et se servaturos, fide data, promiserunt dictus Stephanus et filii ejus, scilicet P., miles, Guido, Vuillelmus, Johannes et Jornez, filia ejusdem Stephani, et uxor prefati, profilia quondam domini Joceranni de Alasia. In cujus rei testimonium, presentem cartam fecimus sigillorum nostrorum munimine roborari. Acta apud Sanctum Paulum, in presencia nostra, anno gratie Mº CCº XXº Vº, septimo decimo kalendas decembris.